b'\n_START_ARTICLE_\nDecompresie (scufundare)\n_START_SECTION_\nPalier de decompresie\n_START_PARAGRAPH_\nPalierul de decompresie este oprirea scafandrului pentru un anumit timp la o ad\xc3\xa2ncime mai mic\xc4\x83 dec\xc3\xa2t ad\xc3\xa2ncimea scufund\xc4\x83rii conform tabelei de decompresie utilizat\xc4\x83, pentru a elimina gazul inert dizolvat \xc3\xaen organism \xc8\x99i prevenirea apari\xc8\x9biei unui accident de decompresie. _NEWLINE_\xc3\x8en general, ad\xc3\xa2ncimea palierului de decompresie este din 3 \xc3\xaen 3 metri._NEWLINE_Durata \xc8\x99i ad\xc3\xa2ncimea palierului sunt \xc3\xaen func\xc8\x9bie de durata, ad\xc3\xa2ncimea maxim\xc4\x83 a scufund\xc4\x83rii precum \xc8\x99i tipul amestecului respirator folosit. Cu c\xc3\xa2t scufundarea a fost efectuat\xc4\x83 la ad\xc3\xa2ncime mai mare \xc8\x99i cu durat\xc4\x83 mai lung\xc4\x83 de timp, cu at\xc3\xa2t palierele de decompresie vor fi mai numeroase \xc8\x99i cu sta\xc8\x9bionare mai mare._NEWLINE_Se recomand\xc4\x83 realizarea unui palier de decompresie, pentru mai mult\xc4\x83 siguran\xc8\x9b\xc4\x83, la ad\xc3\xa2ncimea de 3 m timp de 5 minute chiar dac\xc4\x83 scufundarea nu necesit\xc4\x83 paliere de decompresie (scufundare sub curba de securitate)._NEWLINE_De asemenea, trebuie respectat\xc4\x83 viteza de urcare la primul palier sau direct la suprafa\xc8\x9b\xc4\x83 care este pentru majoritatea tabelelor de decompresie de 15m/min._NEWLINE_Folosirea unui amestec Nitrox cu concentra\xc8\x9bie de oxigen mai mare de 20%, duce la scurtarea timpului de decompresie de la paliere. Pentru aceasta, scafandrul trebuie s\xc4\x83 respire amestecul Nitrox dintr-o butelie adi\xc8\x9bional\xc4\x83 fixat\xc4\x83 de echipament. _NEWLINE_Pentru a stabili dac\xc4\x83 scufundarea necesit\xc4\x83 paliere de decompresie, se pot folosi diferite tabele de decompresie sau \xc3\xaen cazul scufund\xc4\x83rii autonome, un calculator de scufundare.\n_START_SECTION_\nPresiune maxim\xc4\x83 admisibil\xc4\x83\n_START_PARAGRAPH_\nImediat ce \xc3\xaencepe decompresia (sc\xc4\x83derea presiunii), apare o diferen\xc8\x9b\xc4\x83 de presiune negativ\xc4\x83 \xc3\xaentre presiunea par\xc8\x9bial\xc4\x83 a gazului inert din amestecul respirator ambiant, corespunz\xc4\x83tor palierului de decompresie \xc8\x99i presiunea aceluia\xc8\x99i gaz dizolvat \xc3\xaen \xc8\x9besuturi. _NEWLINE_Aceast\xc4\x83 diferen\xc8\x9b\xc4\x83 de presiune determin\xc4\x83 degazarea \xc8\x9besuturilor de gazul inert dizolvat. _NEWLINE_Pe tot timpul decompresiei, o parte dintre \xc8\x9besuturile organismului (\xc3\xaen cazul scufund\xc4\x83rilor unitare) sau toate \xc8\x9besuturile (\xc3\xaen cazul scufund\xc4\x83rilor \xc3\xaen satura\xc8\x9bie) sunt suprasaturate cu gaz inert, ceea ce \xc3\xaenseamn\xc4\x83 c\xc4\x83 presiunea gazului inert dizolvat \xc3\xaen \xc8\x9besuturi, este mai mare dec\xc3\xa2t presiunea par\xc8\x9bial\xc4\x83 a aceluia\xc8\x99i gaz din amestecul respirator al scafandrului. _NEWLINE_Nivelul acestei suprasatura\xc8\x9bii nu trebuie s\xc4\x83 dep\xc4\x83\xc8\x99easc\xc4\x83 o anumit\xc4\x83 valoare critic\xc4\x83, deoarece se poate produce o degazare brusc\xc4\x83, cu formare de bule de gaz, care pot provoca accidente de decompresie mai mult sau mai pu\xc8\x9bin grave.\n_START_SECTION_\nCoeficient de suprasatura\xc8\x9bie\n_START_PARAGRAPH_\nCoeficientul (raportul) de suprasatura\xc8\x9bie reprezint\xc4\x83 raportul dintre presiunea gazului inert dizolvat \xc3\xaen \xc8\x9besuturile organismului uman \xc8\x99i presiunea par\xc8\x9bial\xc4\x83 a gazului inert din amestecul respirator inspirat de scafandru la presiunea ambiant\xc4\x83, astfel \xc3\xaenc\xc3\xa2t s\xc4\x83 se permit\xc4\x83 degazarea \xc8\x9besutului f\xc4\x83r\xc4\x83 formarea de bule de gaz periculoase, circulante sau sta\xc8\x9bionare.\n_START_SECTION_\nTeorii de decompresie\n_START_PARAGRAPH_\n\xc3\x8en prezent, \xc3\xaen mai multe \xc8\x9b\xc4\x83ri, s-au elaborat tabele de decompresie corespunz\xc4\x83toare unei anumite teorii, cum ar fi:\n_START_SECTION_\nTeoria american\xc4\x83\n_START_PARAGRAPH_\nJames A. Hawkins \xc8\x99i colaboratorii au ar\xc4\x83tat c\xc4\x83 raportul de 2/1 a fost prea conservativ pentru compartimentul de \xc8\x9besuturi rapide \xc8\x99i prea mare pentru compartimentul de \xc8\x9besuturi lente. Dup\xc4\x83 mii de experiment\xc4\x83ri, la ad\xc3\xa2ncimi de 30 m \xc8\x99i 60 m, ace\xc8\x99tia au determinat valori ale raportului de suprasatura\xc8\x9bie critic func\xc8\x9bie de diferitele compartimente de \xc8\x9besuturi ale organismului._NEWLINE_\xc3\x8en anul 1937 O. D. Yarborough a calculat \xc8\x99i testat noi tabele pentru U.S. Navy control\xc3\xa2nd numai_NEWLINE_compartimentele de \xc8\x9besuturi cu perioade de semisatura\xc8\x9bie H de 20, 40 \xc8\x99i 75 minute._NEWLINE_Van der Aue, \xc3\xaen anul 1951, a calculat noi tabele de decompresie pentru scufund\xc4\x83ri cu aer comprimat, ad\xc4\x83ug\xc3\xaeng dou\xc4\x83 compartimente rapide de  \xc8\x9besuturi de 5 \xc8\x99i 10 minute \xc8\x99i compartimentul lent de 120 minute, modific\xc3\xa2nd \xc8\x99i rapoartele de suprasatura\xc8\x9bie critice._NEWLINE_Robert D. Workman revizuie tabelele lui Haldane \xc8\x99i adaug\xc4\x83 trei noi compartimente lente de \xc8\x9besuturi de 160, 200 \xc8\x99i 240 minute._NEWLINE_Tabelele de decompresie dup\xc4\x83 scufund\xc4\x83ri cu aer comprimat ale U.S. Navy sunt valabile din anul 1960 \xc8\x99i au fost elaborate de U.S. Navy Experimental Diving Unit din Panama City, Florida.\n_START_SECTION_\nTeoria elve\xc8\x9bian\xc4\x83\n_START_PARAGRAPH_\nMedicul Albert A. B\xc3\xbchlmann \xc3\xaencepe o serie de experimente \xc3\xaen anul 1959 \xc3\xaen Laboratorul de Fiziologie Hiperbar\xc4\x83 din cadrul Spitalului Universitar din Z\xc3\xbcrich._NEWLINE_Albert B\xc3\xbchlmann a luat \xc3\xaen considerare, pentru calculul decompresiilor dup\xc4\x83 scufund\xc4\x83ri cu aer comprimat, 16 compartimente de \xc8\x9besuturi caracterizate de diferite perioade de semisatura\xc8\x9bie.\n_START_SECTION_\nTeoria francez\xc4\x83\n_START_PARAGRAPH_\nPentru calculul tabelelor de decompresie dup\xc4\x83 scufund\xc4\x83ri cu aer comprimat, s-a utilizat metoda lui Haldane pentru compartimente de \xc8\x9besuturi de 1,5; 7,9; 29; 120 \xc8\x99i 300 minute. _NEWLINE_\xc8\x9aesuturile extreme au fost eliminate din calcul, dar a fost introdus \xc8\x99i compartimentul de \xc8\x9besuturi cu perioada de semisatura\xc8\x9bie 60 minute._NEWLINE_\xc3\x8en Marina Na\xc8\x9bional\xc4\x83 a Fran\xc8\x9bei, sunt folosite din anul 1990 tabelele de decompresie MN90, utilizate \xc8\x99i pentru scufund\xc4\x83ri sportive \xc8\x99i care au un grad crescut de securitate._NEWLINE_\xc3\x8en afara acestor tabele, \xc3\xaen Fran\xc8\x9ba se mai folosesc tabele ale Ministerului Muncii (MT92), special concepute pentru scufund\xc4\x83ri profesionale.\n_START_SECTION_\nTeoria rom\xc3\xa2neasc\xc4\x83\n_START_PARAGRAPH_\nPentru calculul procedeelor de decompresie dup\xc4\x83 scufund\xc4\x83ri cu aer comprimat, speciali\xc8\x99tii Laboratorului Hiperbar din Constan\xc8\x9ba din cadrul Centrului de scafandri din Constan\xc8\x9ba au plecat de la experien\xc8\x9ba acumulat\xc4\x83 pe plan mondial._NEWLINE_\xc3\x8en cadrul Laboratorului Hiperbar din Constan\xc8\x9ba, \xc3\xaen perioada aprilie 1981...aprilie 1992, s-au efectuat scufund\xc4\x83ri experimentale care au \xc3\xaensumat 3053 scufund\xc4\x83ri la ad\xc3\xa2ncimi de p\xc3\xa2n\xc4\x83 la 72 m, pentru diferi\xc8\x9bi timpi de expunere a organismului uman la presiunea corespunz\xc4\x83toare ad\xc3\xa2ncimii scufund\xc4\x83rii._NEWLINE_Compartimentele de \xc8\x9besuturi alese au fost cele cu perioade de semisatura\xc8\x9bie H de 10, 20, 40, 60, 80 \xc8\x99i 120 minute._NEWLINE_\xc3\x8en urma cercet\xc4\x83rilor efectuate, au fost elaborate \xc3\xaen anul 1982 tabelele de decompresie cu aer LH-82, pentru scufund\xc4\x83ri cu aer p\xc3\xa2n\xc4\x83 la 60 m ad\xc3\xa2ncime \xc8\x99i \xc3\xaen anul 1989 tabelele de decompresie la suprafa\xc8\x9b\xc4\x83 LH-89.'